Ozarbayjonda Bobur haykalini o`rnatlishi kutilmoqda

Mamlakatimiz elchisi Baxrom Ashrafxonov  va Ozarbayjon Milliy Fanlar akademiyasi (OMFA) vise-prezidenti, Nizomiy Ganjaviy nomidagi adabiyot instituti direktori Iso Habibbeyli o`rtasida uchrashuv bo`lib o`tdi, deya xabar bermoqda «Dunyo» AA.
Diplomatik missiya ma`lumotiga ko`ra, suhbat avvalida mehmonga mamlakatimizda madaniy-ma`rifiy va adabiy sohada olib borilayotgan ishlar va o`zgarishlar xususida ma`lumot berildi.
Shuningdek, buyuk mutafakkir va shoir Alisher Navoiyning 580 yilligi,   shoh va shoir Zahiriddin Muhammad Bobur  tavalludining 536 yilligi munosabati bilan xalqaro onlayn-konferensiyalar tashkil etishdagi hamkorlik uchun minnatdorlik bildirildi.
Muloqotda Nizomiy Ganjaviy nomidagi adabiyot instituti bo`limi mudiri, professor Almaz Ulvi tomonidan ozarbayjon tilida yozilgan «Alisher Navoiy asri va nasri» kitobining taqdimotini, O`zbekiston xalq shoiri Abdulla Oripov va O`zbekiston xalq yozuvchisi O`tkir Hoshimov tavalludining 80 yilligiga bag`ishlangan tadbirlarni o`tkazish hamda buyuk ajdodimiz Zahiriddin Muhammad Bobur haykalini Ozarbayjonda o`rnatilishda yaqin hamkorlik taklifi ilgari surildi.
OMFA vise-prezidenti Prezident Shavkat Mirziyoev tomonidan so`ngi yillarda siyosiy-iqtisodiy, madaniy-ma`rifiy sohalarda samarali islohatlar amalga oshirilayotganini ta`kidladi.
Iso Habibbeyli elchixona tomonidan berilgan takliflarni qo`llab quvvatlab, Zahiriddin Muhammad Bobur haykali Ozarbayjonda, O`zbekistonda esa Fuzuliy haykalining o`rnatilishi ikki davlat o`rtasidagi adabiy aloqalarni yanada rivojlantirishga hissa qo`shishini  ta`kidladi.
Uchrashuvda O`zbekiston Vazirlar Mahkamasining Davlat tilini rivojlantirish departamenti tashabbusi bilan mamlakatimiz Fanlar akademiyasi O`zbek tili, adabiyoti va folklori institutining bir guruh olimlari tomonidan tayyorlangan besh jildli «O`zbek tilining izohli lug`ati» kitobining taqdimoti o`tkazildi. 
Kitob to`plamining bir nusxasi OMFAga va yana bir nusxasi Akademiyaning N.Ganjaviy nomidagi adabiyot instituti bo`limi qoshidagi Alisher Navoiy markaziga taqdim etildi.